《杂诗》
宋代·李复

杯水入沧溟，浩浩通无际。
原心方寸间，混合周天地。
后稷勤稼穑，颜渊甘箪食。
行己在一时，流芳播万世。
至道不远人，安行近且易。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。